Document ID: 32007D0027

KOMMISSIONENS BESLUTNING
af 22. december 2006
om visse overgangsforanstaltninger vedrørende leverancer af rå mælk til forarbejdningsvirksomheder og forarbejdningen af denne rå mælk i Rumænien for så vidt angår kravene i Europa-Parlamentets og Rådets forordning (EF) nr. 852/2004 og 853/2004
(meddelt under nummer K(2006) 6963)
(EØS-relevant tekst)
(2007/27/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 42, og
ud fra følgende betragtninger:
(1)
Ved Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (1) er der fastsat generelle hygiejnebestemmelser for fødevarer gældende for ledere af fødevarevirksomheder, der er baseret på principperne om risikoanalyse og kritiske kontrolpunkter (HACCP). Forordningen foreskriver, at ledere af fødevarevirksomheder skal opfylde de strukturelle krav, der er baseret på disse principper. Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (2) supplerer bestemmelserne i forordning (EF) nr. 852/2004. Bestemmelserne i forordning (EF) nr. 853/2004 omfatter særlige krav til mælkeforarbejdningsvirksomheder samt hygiejnebestemmelser vedrørende rå mælk og mejeriprodukter.
(2)
Rumænien tiltræder Fællesskabet den 1. januar 2007. Som led i forberedelsen af landets tiltrædelse er mælkeforarbejdningsvirksomheder i gang med at gennemføre de strukturelle forbedringer, der er nødvendige for at opfylde de strukturelle krav i forordning (EF) nr. 852/2004. Siden 2004 er antallet af virksomheder, der opfylder Fællesskabets strukturelle krav, steget fra 12 til 123.
(3)
Andelen af rå mælk, der opfylder hygiejnekravene i forordning (EF) nr. 853/2004, og som leveres til mælkeforarbejdningsvirksomheder, der opfylder de strukturelle krav i forordning (EF) nr. 852/2004, er imidlertid kun steget lidt. Af den samlede produktion på 5,6 mio. ton rå komælk pr. år, blev der i 2005 leveret 0,38 mio. ton rå mælk, der opfylder kravene, til mælkeforarbejdningsvirksomheder.
(4)
I betragtning af den nuværende situation bør der fastsættes overgangsforanstaltninger for så vidt angår mælkesektorens organisering i Rumænien.
(5)
I kapitel 5, afdeling B, underafdeling I, litra c), i bilag VII til akten vedrørende Bulgariens og Rumæniens tiltrædelse gives der midlertidig tilladelse til, at visse mælkeforarbejdningsvirksomheder, som ikke opfylder de strukturelle krav i forordning (EF) nr. 852/2004, kan modtage leverancer af rå mælk, som ikke opfylder de relevante hygiejnekrav i forordning (EF) nr. 853/2004 (i det følgende benævnt »mælk, der ikke opfylder kravene«).
(6)
Mælkeproducerende bedrifter, som ikke opfylder hygiejnekravene i forordning (EF) nr. 853/2004, og mælkeforarbejdningsvirksomheder, som ikke opfylder de strukturelle krav i forordning (EF) nr. 852/2004, ligger spredt over hele Rumænien. Visse af de virksomheder, der opfylder kravene, modtager derfor både mælk, der opfylder de relevante hygiejnekrav i forordning (EF) nr. 853/2004 (i det følgende benævnt »mælk, der opfylder kravene«), og mælk, der ikke gør det. Færdige produkter fra virksomheder, der opfylder kravene, bør derfor kun markedsføres i Rumænien. Desuden bør der i denne beslutning fastlægges en liste over de virksomheder, der opfylder kravene.
(7)
Endvidere har visse virksomheder, der opfylder kravene, til hensigt at forarbejde mælk, der opfylder kravene, adskilt fra mælk, der ikke gør det. Det er derfor nødvendigt at fastsætte betingelserne for indsamlingen og behandlingen af denne mælk og for markedsføringen af de færdige produkter heraf. I denne beslutning bør der desuden fastsættes en liste over de virksomheder, der opfylder kravene, og som forarbejder disse to typer mælk.
(8)
Overgangsperioden bør være på højst 18 måneder. Situationen i den rumænske mælkesektor skal tages op til fornyet vurdering inden udløbet af nævnte periode. Rumænien bør derfor forelægge Kommissionen årlige rapporter om de opnåede fremskridt i forbindelse med opgraderingen af de mælkeproducerende bedrifter, som leverer rå mælk til virksomheder, der opfylder kravene.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Lister over virksomheder, der opfylder kravene
I kapitel I og II i bilaget til denne beslutning er der opstillet lister over de mælkeforarbejdningsvirksomheder i Rumænien, der opfylder de strukturelle krav i kapitel II i bilag II til forordning (EF) nr. 852/2004 (i det følgende benævnt »virksomheder, der opfylder kravene«) og har tilladelse til at modtage og forarbejde rå mælk, der ikke opfylder kravene i bilag III, afsnit IX, kapitel I, del III, punkt 3, og kapitel II, del III, til forordning (EF) nr. 853/2004 (»mælk, der ikke opfylder kravene«).
Artikel 2
Leverancer af mælk, der ikke opfylder kravene, og forarbejdning i virksomheder, der opfylder kravene, og som er opført i kapitel I i bilaget
1. De virksomheder, der opfylder kravene, og som er opført i kapitel I i bilaget til denne beslutning, kan modtage og forarbejde rå mælk, der ikke opfylder kravene.
2. Så længe de i stk. 1 nævnte virksomheder er omfattet af bestemmelserne i samme stykke, gælder følgende for produkter fra virksomheder, der opfylder kravene, og som er opført i kapitel I til bilaget:
a)
de må kun markedsføres på hjemmemarkedet eller anvendes til videreforarbejdning i andre virksomheder, der opfylder kravene, og som er opført i kapitel I i bilaget, uanset markedsføringsdatoen
b)
de skal være forsynet med et andet identifikationsmærke end det, der er omhandlet i artikel 5, stk. 1, i forordning (EF) nr. 853/2004.
Artikel 3
Leverancer af mælk, der opfylder kravene, og mælk, der ikke gør det, og forarbejdning i virksomheder, der opfylder kravene, og som er opført i kapitel II i bilaget
De virksomheder, der opfylder kravene, og som er opført i kapitel II i bilaget til denne beslutning kan modtage og forarbejde rå mælk, som opfylder kravene i bilag III, afsnit IX, kapitel I, del III, punkt 3, og kapitel II, del III, til forordning (EF) nr. 853/2004 (»mælk, der opfylder kravene«), og mælk, der ikke opfylder kravene, på separate produktionslinjer, forudsat at lederne af de pågældende fødevarevirksomheder:
a)
overholder bestemmelserne i artikel 5 i forordning (EF) nr. 852/2004
b)
viser, at de er i stand til at opfylde følgende betingelser, herunder angivelse af de separate produktionslinjer:
i)
træffe alle nødvendige foranstaltninger for at muliggøre korrekt overholdelse af interne procedurer for adskillelse af rå mælk, lige fra indsamlingen til det endelige produktstadium, herunder ruter for mælkeindsamling, separat lagring og behandling af mælk, der opfylder kravene, og mælk, der ikke gør det, særlig pakning og mærkning af mejeriprodukter, uanset om de er fremstillet af mælk, der opfylder kravene, eller mælk, der ikke gør det, samt separat lagring af denne mælk
ii)
indføre en procedure, der sikrer, at den rå mælk kan spores, herunder den nødvendige dokumentation for produktbevægelserne, og at der kan redegøres for mejeriprodukter, så mælk, der opfylder kravene, og mælk, der ikke gør det, kan afstemmes med de producerede produktkategorier
iii)
sikre, at al rå mælk udsættes for varmebehandling ved en temperatur på mindst 71,7 °C i 15 sekunder
iv)
træffe alle hensigtsmæssige foranstaltninger for at sikre, at identifikationsmærker, der er omhandlet i bilag II, afsnit I, til forordning (EF) nr. 853/2004, ikke anvendes ulovligt.
Artikel 4
De rumænske kompetente myndigheders pligter i forbindelse med virksomheder, der opfylder kravene, og som er opført i kapitel II i bilaget
1. De kompetente rumænske myndigheder:
a)
sikrer, at ledere af fødevarevirksomheder, der opfylder kravene, og som er opført i kapitel II til bilaget, træffer alle nødvendige foranstaltninger for at muliggøre korrekt overholdelse af interne procedurer for adskillelse af rå mælk og mejeriprodukter
b)
gennemføre test og uanmeldte kontrolbesøg på virksomheder, der opfylder kravene, og som er opført i kapitel II i bilaget, for så vidt angår deres overholdelse af kravene vedrørende adskillelse af rå mælk og mejeriprodukter
c)
gennemføre test på godkendte laboratorier på al rå mælk og alle færdige produkter fra virksomheder, der opfylder kravene, og som er opført i kapitel II i bilaget til denne beslutning, for at efterprøve, om de opfylder kravene i bilag III, afsnit IX, kapitel II, til forordning (EF) nr. 853/2004, herunder mikrobiologiske kriterier for mejeriprodukter.
2. Den mælk og de mejeriprodukter fra virksomheder, der opfylder kravene, og som er opført i kapitel II i bilaget, der er fremstillet af rå mælk, der ikke opfylder kravene, må kun markedsføres på hjemmemarkedet eller anvendes til videreforarbejdning på andre lignende virksomheder eller virksomheder, der er opført i kapitel I, og skal være forsynet med et andet identifikationsmærke end det, der er omhandlet i artikel 5, stk. 1, i forordning (EF) nr. 853/2004.
3. Kun mejeriprodukter fremstillet på mælkeforarbejdningsvirksomheder, der opfylder kravene, og som er opført i kapitel II i bilaget til denne beslutning, og som er i overensstemmelse med stk. 1 og opfylder kravene i bilag III, afsnit IX, til forordning (EF) nr. 853/2004, kan markedsføres som produkter, der opfylder kravene i nævnte forordning.
Artikel 5
Overholdelse af kravene og rapportering
1. Rumænien sikrer, at de mælkeproducerende bedrifter, der er omhandlet i artikel 2, stk. 1, gradvis opfylder kravene i bilag III, afsnit IX, kapitel I, del II og III, til forordning (EF) nr. 853/2004.
2. Rumænien forelægger Kommissionen årlige rapporter om de opnåede fremskridt i forbindelse med opgradering af de mælkeproducerende bedrifter og af mælkeindsamlingssystemet.
Artikel 6
Der kan kun ydes støtte til mælk og mælkeprodukter, der produceres efter bestemmelserne i artikel 3 og 4 i denne beslutning, i henhold til afsnit I, kapitel II og III, bortset fra artikel 11, samt afsnit II i Rådets forordning (EF) nr. 1255/1999 (3), hvis de er mærket med det ovale identifikationsmærke, der er omhandlet i bilag II, afsnit I, til forordning (EF) nr. 853/2004.
Artikel7
Anvendelsesperiode
Denne beslutning anvendes med forbehold af og da fra datoen for ikrafttrædelsen af traktaten om Bulgariens og Rumæniens tiltrædelse.
Den anvendes indtil den 30. juni 2008.
Artikel 8
Adressat
Denne beslutning er rettet til medlemsstaterne.
Udfærdiget i Bruxelles, den 22. december 2006.

Labels: 17
7
3
0
18
15